R. Chmel, minister kultúry SR: (2003-12-03):
Cieľom návrhu zákona je tiež vytvoriť komplexnú úpravu autorskoprávnej problematiky, ktorá je dnes rozložená v dvoch základných právnych predpisoch - autorskom zákone a zákone o kolektívnej správe. Návrh reflektuje tiež požiadavku informačnej smernice zabezpečiť, aby organizácie kolektívnej správy dosahovali vyššiu úroveň racionalizácie a transparentnosti vo väzbe na súlad so súťažnými pravidlami. Konštatujem, že pozmeňujúce návrhy, ktoré sa nachádzajú v spoločnej správe a ktoré navrhuje gestorský výbor akceptovať, sú zmenami, ktoré vládny návrh zákona vylepšujú, a dovoľujem si vás, vážené pani poslankyne a páni poslanci, požiadať o ich podporu, ako i podporu celého návrhu zákona. Zároveň by som vás chcel upozorniť, že nielenže sa stotožňujem s návrhom spoločnej spravodajkyne neschváliť body 21 a 22, ale chcem vás o ich neschválenie veľmi vážne požiadať. Ak by boli zmeny navrhované v bodoch 21 a 22 v predloženej podobe schválené, musel by som pred 1. májom 2004 predložiť do tohto parlamentu novelu, pretože autorský zákon by nebol v súlade s legislatívou Európskeho spoločenstva. Na záver mi dovoľte požiadať pani spoločnú spravodajkyňu o vyňatie bodu 34, ktorý navrhuje posunúť účinnosť zákona, na samostatné  hlasovanie. Vzhľadom na termín, keď sa zákon dostal na prerokovanie, nepovažujem túto zmenu za nevyhnutnú. Navyše, podľa nášho záväzku by zákon mal nadobudnúť účinnosť k 1. januáru 2004. Ak sa s mojím názorom stotožníte, tak navrhujem, aby ste pozmeňujúci návrh pod bodom 34 neschválili. Ďakujem, pán podpredseda. Z. Martináková, podpredsedníčka NR SR: Ďakujem, pán minister. Dámy a páni, poprosím o väčší pokoj v rokovacej sále. Poprosím pánov poslancov, ktorí riešia nejaký problém, potrebujú diskutovať, aby tak robili mimo rokovacej sály. Je to nedôstojné, aby pán minister aj pán spoločný spravodajca uvádzali zákon v takom hluku, a myslím si, že ten zákon viacerých z nás, prepáčte, zaujíma. Poprosím poslankyňu, pán poslanec, ale aj na poslancov HZDS sa to vzťahuje a, bohužiaľ, na mňa vždy pripadne to, že musím upozorniť poslancov, aby boli tichšie. Vôbec ma  to neteší, pán poslanec. Poprosím pani poslankyňu Brestenskú, spoločnú spravodajkyňu z výboru pre vzdelanie, vedu a šport a mládež, kultúru a médiá, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Prosím, páni poslanci z SDKÚ, teraz musím upozorniť svojich kolegov. Ja vyhlásim prestávku, keď nebude pokoj v rokovacej sále, vyhlásim prestávku. (Ruch v sále.) Ďakujem za pochopenie. B. Brestenská, poslankyňa: Vážená pani predsedajúca, vážené dámy a páni, teraz máme, myslím si, že sa treba trošku aj na seba usmiať, nielen mračiť. Takže poďme na tú spoločnú správu gestorského výboru. Dovolím si vám predložiť správu gestorského výboru, spoločnú správu výborov Národnej rady Slovenskej republiky o prerokovaní vyššie uvedeného návrhu zákona. Národná rada Slovenskej republiky uznesením z 22. októbra 2003 č. 542 pridelila vládny návrh zákona o autorskom práve a právach súvisiacich s autorským právom na prerokovanie týmto výborom Národnej rady: ústavnoprávnemu výboru, Výboru Národnej rady pre hospodárstvo, privatizáciu a podnikanie a výboru pre vzdelanie, vedu šport, mládež, kultúru a médiá. Uvedené výbory prerokovali predmetný vládny návrh zákona v lehote určenej uznesením Národnej rady. Iné výbory o návrhu nerokovali. Gestorský výbor konštatuje, že po začatí rokovania o návrhu zákona nedostali žiadane stanovisko od poslancov podané podľa § 75 ods. 2 zákona Národnej rady o rokovacom poriadku Národnej rady Slovenskej republiky. K predmetnému návrhu zákona určené výbory Národnej rady Slovenskej republiky v prijatých uzneseniach zhodne... (hlasy zo sály), ale mňa, dúfam, počujete, tak nie je potom žiaden problém. Takže dovoľte mi, aby som pokračovala, že k predmetnému návrhu zákona určené výbory Národnej rady Slovenskej republiky v prijatých uzneseniach zhodne odporúčajú Národnej rade Slovenskej republiky návrh zákona schváliť s týmito pozmeňujúcimi a doplňujúcimi návrhmi. V návrhu jednotlivé výbory, ktoré ho prerokovali, predložili 34 pozmeňujúcich návrhov, sú v spoločnej správe. Gestorský výbor odporúča z pozmeňujúcich a doplňujúcich návrhov hlasovať nasledovne. Spoločne o bodoch 1 až 10, 12 až 14, 17 až 20, 23 až 44 a tieto navrhované body schváliť. Spoločne o bodoch 11 a 15 a tieto neschváliť. Vyňať na samostatné hlasovanie body 16, 21 a 22 a tieto neschváliť. Gestorský výbor na základe stanovísk výborov vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave odporúča Národnej rade Slovenskej republiky vládny návrh zákona o autorskom práve a právach súvisiacich autorským právom (tlač 397) v znení schválených pozmeňujúcich a doplňujúcich návrhov uvedených v tejto správe schváliť. Dovoľujem si požiadať teraz, pani predsedajúca, otvorte rozpravu. Z. Martináková, podpredsedníčka NR SR: Ďakujem, pani spravodajkyňa, otváram rozpravu. Do rozpravy sa písomne prihlásili dvaja poslanci. Za poslanecký klub Smer pán poslanec Čaplovič a za poslanecký klub HZDS pani poslankyňa Podracká. Potom otvorím možnosť prihlásiť sa do rozpravy ústne. Pán poslanec Čaplovič, nech sa páči, dávam vám slovo.